Akteur wat Jaguar glo dronkbestuur, verskyn in hofThato Molamu. Foto: Via Facebook Die akteur en radiopersoonlikheid wat oor die naweek in Pretoria in hegtenis geneem is nadat hy glo onder die invloed van alkohol bestuur het, het Dinsdag in dié stad se landdroshof verskyn. Maroela Media het vroeër berig ŉ 32-jarige akteur is Vrydag in die vroeë oggendure in Sunnyside opgemerk waar hy glo onverskillig met ŉ Jaguar gery het. Hy is op die hoek van Nelson Mandelaweg en Rissikstraat van die pad afgetrek en in hegtenis geneem. Kapt. Daniel Mavimbela, polisiewoordvoerder, het Dinsdag aan Maroela Media gesê die saak is tot 29 Junie uitgestel vir verdere ondersoek. “Die beskuldigde is nie gevra om te pleit nie, hoewel hy reeds aan die hof aangedui het dat hy onskuldig gaan pleit,” het Mavimbela gesê. Hy is kort ná sy inhegtenisneming op borgtog van R1 000 vrygelaat. Sy borgtog is verleng. Mavimbela wou nie die akteur se naam bekend maak nie, aangesien die man nog nie gepleit het nie. Die man is egter deur die Daily Sun as Thato Molamu geïdentifiseer. Molamu het voorheen in die SAUK-sepie Generations gespeel en is op Sondae van 14:00 tot 18:00 ŉ aanbieder op East Coast Radio.